**Siltamäen kivisilta** (ruots. *Brobacka bro*) eli **Brobackan silta** on Keravanjoen ylittävä kivinen holvisilta Helsingin ja Vantaan rajalla. Sillan länsipuolella on Vantaan Tammisto ja itäpuolella Helsingin Siltamäen kaupunginosa, joka on nimetty aiemman paikalla sijainneen sillan mukaan. Sillasta käytetään myös nimiä Kirkonkylän silta, Keravanjoen silta ja Siltamäen silta.

Kivisilta rakennettiin vuonna 1896, mutta siltapaikka on ollut olemassa ainakin 1700-luvun alkuvuosilta. Aikaisemmat sillat ovat olleet puisia. Silta on kuulunut Helsingistä Hyrylän kautta Hämeenlinnaan kulkeneeseen vanhaan tiehen.

Brobackan silta on on yksi Helsingin vanhimpia siltoja ja suurin Vantaan kolmesta säilyneestä kivisillasta. Länsi-Vantaan Keimolassa sijaitsee Luhtaanmäen kivisilta ja Itä-Vantaalla vuonna 1898 rakennettu Hakkilan kivisilta. Kaikki kolme siltaa ovat nykyään kevyen liikenteen käytössä ja suojeltuja asemakaavassa.

Suunnittelu ja rakentaminen
---------------------------

Näkymä Tammiston puolelle.
Sillan on suunnitellut rakennusmestari A. G. Hammar, ja se rakennettiin vuonna 1896. Rakentamisesta päätettiin Helsingin pitäjän kunnankokouksessa 28. lokakuuta 1895. Tammikuun 1896 kunnankokouksessa sillan holvia päätettiin korottaa neljä jalkaa. Alkujaan sillan rakennuskustannuksiksi arvioitiin 8 635 markkaa. Ylläpitäjä on Helsingin kaupunki, joka mainitsee sen valmistumisvuodeksi virheellisesti 1890.

Sillan yli johtanut maantie lakkautettiin 16. tammikuuta 1990. Viimeisin korjaus siltaan tehtiin vuosina 2000–2001. Korjatun sillan avajaisia vietettiin 29. toukokuuta 2001.

Samalla paikalla sijaitsi silta jo ennen nykyisen sillan rakentamista, sillä Senaatin kartassa (1872) tie kulkee tällä paikalla Keravajoen yli, ja sillan itäpuolella on karttaan merkitty nykyisen Siltamäen ruotsinkielinen nimi *Brobacka*. Toisten lähteiden mukaan vanha silta olisi rakennettu vuonna 1870.

Mitat ja rakenne
----------------

Kaksiaukkoisen sillan kokonaispituus on 36,8 metriä ja hyötyleveys 7,4 metriä (rakenteellinen leveys 8,3 m). Sillan alikulkukorkeus on 4,4 metriä. Silta on holvattu graniittiharkoista ja siinä on kaksi holvimaista yhdeksän metriä leveää aukkoa. Siltakannen alla käytettiin myös luonnonkiven lohkareita ja eteläpään rantapergertä on tuettu muuratulla kivilatomuksella.

Lähteet
-------

1. 1 2 3 4 5 6  Eva Byman, Arne Heporauta, Leena Hakli, Pirjo Hämäläinen: *Rakennuskulttuuri Vantaalla - Inventointi 1981*, s. 180 Siltamäen kivisilta - Brobacka bro. Kaupunginsuunnitteluviraston julkaisu C 24:1981. Vantaan kaupunki, 1982.
2. 1 2 3  Rytkönen, Timo: Siltaomaisuuden hallintaa Helsingissä (PDF) (Sivu 6) *Puheenvuoro Kehto-foorumissa Kuopiossa*.  3.10.2013. Kuntatekniikka.fi:  KL-Kustannus.  Arkistoitu 17.3.2014. Viitattu 17.3.2014.
3. ↑  Numminen, Lotta: Rajasilta antoi nimen Siltamäelle *Kirkko ja kaupunki*.  12.12.2012. Viitattu 8.1.2021.
4. ↑  Rajasilta antoi nimen Siltamäelle.  *Vantaan Lauri -lehti*, 13.12.2012, nro 42.  Vantaan seurakunnat. Artikkelin verkkoversio. Viitattu 17.3.2014.
5. 1 2  Nordman, Liisa: 8. Kirkonkylän silta – Brobackan silta – Keravanjoen silta *Kansalaismuisti-hanke*.  1999. Helsingin yliopisto. Viitattu 17.3.2014.
6. ↑  Nordman, Liisa: Kaavoitus 2000 *Kansalaismuisti-hanke*.  2005. Helsingin yliopisto. Viitattu 17.3.2014.
7. ↑  Nordman, Liisa: Kaavoitus 2001 *Kansalaismuisti-hanke*.  2005. Helsingin yliopisto. Viitattu 17.3.2014.
8. ↑  Elsa, Tuppurainen: Brobackan vanha kivisilta kunnostettiin *Helsingin Sanomat*.  30.5.2001. Viitattu 8.1.2021.
9. ↑  Siltamäen ("Brobacka") vanha silta Senaatin kartassa (1872) (Silta muodosti osan tieyhteydestä Helsingin pitäjän kirkonkylältä Malmille ja edelleen Helsingin keskustaa kohti) Vantaan karttapalvelu, kartta.vantaa.fi.

Aiheesta muualla
----------------

* Kuvia tai muita tiedostoja aiheesta **Brobackan silta** Wikimedia Commonsissa